b'\n_START_ARTICLE_\nRobert Neiiendam\n_START_SECTION_\nLiv og karriere\n_START_PARAGRAPH_\nSl\xc3\xa6gten Neiiendam stammer fra den hollandske by Nieuwendam, og den indvandrede til Danmark f\xc3\xb8r 1700. Navnet blev efterh\xc3\xa5nden "fortysket" til Neuendam, men efter 1864 fordansket til Neiiendam for at dens b\xc3\xa6rere ikke skulle forveksles med slesvigere._NEWLINE_Han blev f\xc3\xb8dt p\xc3\xa5 Frederiksberg og gik i Frederiksberg Latin Skole. Derefter blev han sendt i boghandlerl\xc3\xa6re hos en boghandler p\xc3\xa5 Gl. Kongevej. Han blev f\xc3\xa6rdiguddannet i 1899 og blev ansat i en boghandel i K\xc3\xb8bmagergade som ogs\xc3\xa5 drev forlag. Men hans interesse l\xc3\xa5 for teatret og han fik en chance da han fik mulighed for at l\xc3\xa6se med Herman Bang som var instrukt\xc3\xb8r p\xc3\xa5 Folketeatret og han optr\xc3\xa5dte f\xc3\xb8rste gang 28. november 1899 som Hans Olsen i Over Evne p\xc3\xa5 dette teater og var i de f\xc3\xb8lgende 20 \xc3\xa5r knyttet til de k\xc3\xb8benhavnske privatscener, Dagmarteatret undtaget, og optr\xc3\xa5dte som g\xc3\xa6st p\xc3\xa5 teatrene i Aarhus og Odense. Blandt hans roller var: violinisten i Trilby, anarkisten i Lynggaard og Go., adjunkten i Den mystiske Arv, Hjalmark Ekdal i Vildanden, professoren i Pygmalion, Tartuffe, Stensgaard i De Unges Forbund og professor Thygesen i Geografi og K\xc3\xa6rlighed._NEWLINE_Tidligt havde han drevet grundige historiske studier, som han senere, vejledet af dr. Louis Bob\xc3\xa9, supplerede med arkivforskning p\xc3\xa5 det teaterhistoriske omr\xc3\xa5de, der siden Thomas Overskous dage var et ret uopdyrket felt. 1910 udsendte Neiiendam sin f\xc3\xb8rste afhandling i Historisk Tidsskrift om "Christian VII som Skuespiller"; 1911-12 udkom tobinds-v\xc3\xa6rket Breve fra danske skuespillere og Skuespillerinder 1748-1864 med meget fyldige noter; 1914 fulgte Det danske Teaters vilk\xc3\xa5r i Nordslesvig 1864-1914, til hvilket emne forfatteren ogs\xc3\xa5 havde praktisk erfaring, idet han 1907 blev bortvist som opl\xc3\xa6ser af de preussiske myndigheder; 1915 udgav han Scenen drager med en afhandling om grevinde Danner, grundet p\xc3\xa5 ny arkivunders\xc3\xb8gelser, der stillede hende i et retf\xc3\xa6rdigere lys; 1915-16 p\xc3\xa5 tog Neiiendam sig en ny udgave i to bind af Overskou\xe2\x80\x99s Af mit Liv med efterskrift og noter._NEWLINE_1917 vakte Johanne Luise Heiberg opm\xc3\xa6rksomhed og diskussion, idet forfatteren anlagde ny synspunkter blandt andet p\xc3\xa5 grundlag af hendes breve til A.F. Krieger; 1918 udkom En Danserinde (Augusta Nielsen); 1919 Omkring Teatret og Folketeatrets Historie 1857-1908; 1920 Michael Wiehe og Frederik H\xc3\xb8edt; 1921-22 de to f\xc3\xb8rste bind af Det kongelige Teaters Historie 1874-1922, et stort anlagt v\xc3\xa6rk, der forts\xc3\xa6tter Overskous Den danske Skueplads._NEWLINE_1922 kom Det kongelige Hofteater, udgivet i anledning af teatermuseets udvidelse og overflytning til det tidligere Hofteater ved Christiansborg. Dette foretagende gennemf\xc3\xb8rtes p\xc3\xa5 Neiiendams initiativ og under hans ledelse i 200-\xc3\xa5ret for Skuepladsens oprettelse; 1923 endelig en redeg\xc3\xb8relse for prinsesse Charlottes forhold til \xc3\x89douard du Puy under titlen Ungdom og Galskab._NEWLINE_Som foredragsholder omkring i landet har han vakt yderligere interesse for de personer, han har skildret._NEWLINE_Hans selvbiografi Robert Neiiendam fort\xc3\xa6ller udkom i 1953._NEWLINE_Han var Ridder af Dannebrog, Dannebrogsmand og modtog Ingenio et arti.'